als_Latn dik_Latn sag_Latn
Fiks Fare risolli edhe një herë në vëmendje të publikut e ligjvënësve se si mashtrohen pacientët-klientë nga sallone bukurie ku bashkë me lyerjen e thonjve dhe krehjen e flokëve u ofrohet edhe mbushja e buzëve me silikon dhe mbushja e rrudhave me botoks.
Injektimi i acidit hialuronik, fillersat dhe botoksit nga njerëz jo profesionistë dhe dëmi që shkaktojnë në fytyrat e klientëve është i pa rekuperueshëm. Në Fiks Fare mjekët profesionistë, flasin dhe denoncojnë këtë fenomen abuziv për të cilin ende nuk ka një bazë ligjore për ta goditur apo rregulluar. Tregu është i lirë edhe për mashtruesit e rëndomtë edhe për mjekët profesionistë. Nga 50 deri në 300 euro shkojnë këto shërbime të bëra nga persona anonimë apo mjekë të huaj që vijnë një herë në muaj në vendin tonë.
Vitet e fundit dëgjojmë gjithmonë e me shpesh se ne parukeri apo qendra estetike të ndryshme ofrojnë shërbime bukurie të estetikës kirurgjikale që sipas mjekëve duhen bërë nga profesionistë. Por pavarësisht thirrjes së mjekëve asgjë nuk ka ndryshuar. Ankesat të ndryshme mbeten anonime dhe nuk denoncohen pasi sot duket sikur rezultati i dalë keq është ne modë. Serviren si ikona bukurie në ekrane, këngëtare e aktore, të cilët kanë kryer ndërhyrje të ndryshme kirurgjikale në fytyrë. Kanë fryrë buzët apo mollëzat. Kanë bërë vetullat apo mbushur rrudhat. Të gjitha njësoj. Të konturuara deri në detajet më të vogla por që janë tmerrësisht të dukshme dhe të ekzagjeruara.
Nëse shesim të tilla modele atëherë edhe tregu do të jetë plot me blerës për t’u bërë e dukur si ato. Duke rënë më pas pre e abuzuesve të cilët për të ngrohur xhepat e tyre të ofrojnë shërbime në dukje të lira por shumë të shtrenjta për pasojat që sjellin jo vetëm në shëndet e në imazhin tonë, por edhe në xhepin e atyre që i vuajnë. Rëndom këto ndryshime nuk bëhen nga specialistë.
Ndryshimin tek vetja shpesh e kërkojmë të shpejtë dhe të lirë. Por ky ndryshim ka pasoja të cilat mund të rëndojnë jo vetëm imazhin por edhe shëndetin apo statusin shoqëror. Më së shumti këto ndryshime i kërkojnë aty ku nuk duhet, ne parukeri apo qendra estetike ku informacioni që marrim është i vakët dhe abuzues. Fiks Fare bëri një vëzhgim në disa nga këto qendra estetike dhe parukeri të cilat ofrojnë të njëjtin shërbim – fryrje të buzëve, “fillers” të rrudhave apo mbushje dhe sistemim të vetullës.
Gazetarët e Fiks Fare morën informacion për këto shërbime në qendra të ndryshme në Tiranë.
Tek pallatet Agimi, në një qendër estetike bëhen nga një person që nuk është i pranishëm në qendër dhe nuk ka një emër, por që është mik i parukierës. Të bën fryrje te buzëve me botoks. Ndërhyrja zgjat disa minuta ashtu siç tregon edhe recepsionistja. Takimi lihet nëpërmjet telefonit vetëm në rastet kur e ke vendosur që do ta bësh ndërhyrjen.
Në një tjetër parukeri ofrohet një një tjetër mënyrë. Në buzë të injektohet një fillers i përhershëm(që nuk është i tretshëm) Kjo bëhet nëpërmjet nje mpirjeje lokale. Por nuk të sqarohet se çfarë është ky produkt që do të injektohet. Të njëjtin shërbim ta ofrojnë në një tjetër parukeri në zemër te bllokut. . Pronarja sugjeron që ndërhyrja të bëhet nga një mikesha e vet. Sipas saj ajo realizon ndërhyrjen në buzë me një material të ngjashëm me silikonin, të cilin e cilëson si të përjetshëm. Ajo nuk është mjeke por e ka mësuar si proçedurë në Peru.
Ndërsa në një tjetër qendër pranë komunës së Parisit këto injektime si me botoks, silikon apo acid bëhen nga një mjek italian që nuk ta tregojnë emrin por që ai vjen një herë në muaj për shkak se i bën nder pronares që e ka shok. Sipas saj ky mjeku i “famshëm” ka rreth 5 mijë klientë në Itali.
Mbushje buzësh me silikon – 200-300 euro
Mbushje rrudhash me silikon- 50-200 euro
Fryrje buzësh me acid hialuronik -50-200 euro
Vetulla Tatu – 200 Euro
Ngritje vetulle – 150 euro
Denoncimi i mjekëve profesionistë
Proçedura e injektimit të acidit hialuronik apo botoksit , duhet bërë nga mjekë të liçencuar, edhe pse ju mund ta gjeni si shërbim për një çmim më të lirë diku tjetër. Shumë njerëz të pa informuar mirë janë duke shkuar nëpër sallonet e bukurisë për të marrë këto lloje shërbimesh. Ky fenomen ashtu si edhe në një pjesë të mirë të botës është i përhapur gjerësisht edhe në vendin tonë.
Acidi Hialuronik është një përbërës që tashmë njeriu e ka dhe që i serviret në të gjitha mënyrat. Në rastin më të mirë nga një mjek i specializuar apo estetist. Dhe në rastin më të keq nga një parukiere apo e blerë direkt në faqe të ndryshme interneti. Por pavarësisht kësaj, ai është një produkt mjekësor dhe duhet të kaloj patjetër nëpërmjet një depoje farmaceutike apo farmacie për ta bërë këtë produkt të sigurt.
Fiks Fare intervistoi tre mjekë të kësaj fushe të cilët e dënojnë dhe denoncojnë këtë fenomen i cili është përhapur rëndom.
Sipas mjekës Erjona Shehu, dermatologe, rëndom këto ndërhyrje që quhen të vogla bëhen nga njerëz jo profesionistë. “Po flasim për individë që nuk ja kanë idenë se nga çfarë përbëhet lëkura, zona të caktuara të fytyrës etj. Pra janë njerëz jo kompetentë për aplikimin e këtyre produkteve. Na është dashur që në klinikat tona të kemi parë individë që kanë bërë ndërhyrje të mëtejshme kirurgjikale apo kanë marrë medikamente të tjera për të shmangur apo korrigjuar dëme që janë bërë në fytyrat e tyre nga njerëz jo profesionistë.”
“Mos e prekni kurrë një pacient nëse nuk e dini se çfarë është injektuar në të.” Ky është një postulat për mjekët estetistë. Postulat që në vendin tonë është më koherent së në vende të ndryshme të botës. Sidomos në Evropë, ku ka ligje që ë rregullojnë këtë situatë. Këtu mungon ky ligj. Doktoreshë Erjona dëshmon se në klinikat e tyre shumë shpesh vijnë paciente që kanë bërë një injeksion në një parukeri dhe nuk e dinë se çfarë produkti i është injektuar. Nuk marrin përgjigje as kur lidhen me personin që ja ka bërë ndërhyrjen. Por u thuhet vetëm një produkt italian apo amerikan. Vetëm kaq.
Kirurgu plastik Dr. Vladimir Filaj sqaron për fiksin se në klinikën e tij pacientët ka raste vijnë me deformime të mëdha nga buzët deri tek mollëzat apo vetullat.
“Injektimi i gabuar rrezikon të prekë enë apo nerva dhe mund të japë dëmtime shumë të renda. Në arterie apo në vena nuk mund të injektohet acidi hialuronik. Duke mos njohur anatominë e këtij regjoni ku punohet arrihet në komplikacione shumë të rënda. Ajo që është me e rrezikshme dhe vëmë re nga klientët janë produktet që nuk janë të tretshme. Logjikisht duhet të futen në mënyrë të paligjshme.”
Sipas tij botoksi është i njohur botërisht dhe ka efekte të mrekullueshme por nuk duhet harruar që është një toksinë. Gjatë injektimit nuk duhet të kalojë në overdozë pasi ka efekte të dobëta katastrofike. Mund të japë një paralizë të nervit facial. Mund ta rrëzojë një vetull më poshtë dhe për korrigjimin e kësaj duhet të pritet deri tre -katër muaj, apo edhe gjashtë për të ndërhyrë.
Prof. dr Besim Boçi i cili është njëkohësisht edhe shef i shërbimit të ORL-së pranë QSUT-së, pacientët duhet të informohen mirë përpara së të bëjnë një ndërhyrje në trupin apo fytyrën e tyre. Sado e vogël qoftë ajo ndërhyrje.
“Sot ekzistojnë të gjitha mjetet që një pacient të marrë informacion pa fund. Të futet në internet, të shikojë kush është ky mjek. Historinë e këtij mjeku. Çfarë ka bërë në vendin nga vjen. Mos të tërhiqen nga reklamat televizive apo nga marketingu që bëjnë në përgjithësi mjekët që vijnë nga jashtë. Edhe kryejnë aktivitet kirurgjikalë në Shqipëri.”
Mungesa e një baze ligjore
Në Fiks Fare u ngrit edhe problemi i mungesës së ligjit për këtë lloj shërbimi. Sipas mjekëve, persona abuziv janë duke përfituar pikërisht nga kjo mungesë ligjore për të ngrohur xhepat e tyre në dëm të klientëve siç i quajnë. Duhet patjetër të ndërhyhet sa më shpejt. Në vendet e Evropës është e përcaktuar qartë së si funksionin ky shërbim. Që nga lloji i këtyre produkteve, mënyra se si transportohen. Kush e bën injektimin apo dhe kush e kontrollon këtë sistem. Sipas mjekut mjaft të merret në konsideratë një ligj i bashkimit evropian dhe e lehtëson këtë situatë sidomos në të mirë të pacientit.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn swh_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn